Europa-Parlamentets beslutning

med bemærkningerne til afgørelsen om decharge for gennemførelsen af Den Europæiske Unions almindelige budget for regnskabsåret 2002 — Sektion VII — Regionsudvalget

EUROPA-PARLAMENTET,

der henviser til forvaltningsregnskab og balance for regnskabsåret 2002 (I5-0034/2003 — C5-0088/2004),

der henviser til Revisionsrettens årsberetning for regnskabsåret 2002, med institutionernes svar [1] (C5-0583/2003),

der henviser til Revisionsrettens revisionserklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 (C5-0583/2003),

der henviser til Rådets henstilling af 9. marts 2004 (C5-0145/2004),

der henviser til EF-traktatens artikel 272, stk. 10, og artikel 275,

der henviser til artikel 22, stk. 2 og 3, i finansforordningen af 21. december 1977 [2] og artikel 50 i finansforordningen af 25. juni 2002 [3],

der henviser til forretningsordenens artikel 93a og bilag V,

der henviser til betænkning fra Budgetkontroludvalget (A5-0228/2004),

1. tager de svar til efterretning, Regionsudvalgets formand sendte den 16. december 2003 som reaktion på det spørgeskema, Budgetkontroludvalget sendte den 26. november 2003;

2. konstaterer, at Revisionsretten i sin årsberetning for regnskabsåret 2002 har konstateret de samme uregelmæssigheder som Bedrageribekæmpelseskontoret (punkt 9.23);

3. minder om, at Parlamentet først meddelte Regionsudvalget decharge for regnskabsåret 2001 den 29. januar 2004 [4], og at Parlamentet i punkt 21 i beslutningen med bemærkninger til afgørelsen om decharge opfordrede Regionsudvalget til at "udarbejde en fuldstændig rapport om den aktuelle dechargeafgørelse i så god tid, at der kan tages hensyn hertil i forbindelse med dechargeproceduren for regnskabsåret 2002";

4. glæder sig over, at der er blevet nedsat arbejdsgrupper med deltagelse af institutionens personale og en ekstern rådgiver, som skal undersøge og foreslå løsninger på de forskellige strukturelle, administrative og finansielle problemer; er imidlertid stadig ikke overbevist om, at de vil kunne opnå væsentlige forbedringer, så længe forvaltningskulturen er uændret; gør opmærksom på, at det, som Kommissionens eksempel i forbindelse med Eurostat-sagen viser, er vigtigt med en omfattende gennemgang af den overordnede ledelsesstruktur og arbejdsmetoderne og respekt for den interne revision for at skabe et klima præget af reform og fornyelse;

5. forventer at få bekræftet, at Regionsudvalget har styrket sin interne revisionsenhed med de A 7- og B 5-stillinger, som Parlamentet har godkendt, og ønsker en begrundelse for enhver yderligere forsinkelse i ansættelsesprocedurerne;

6. udtrykker almindelig forbavselse over afvisningen af OLAF's resultater og henstillinger og mener, at en reel reform må begynde med, at man erkender tidligere fejl og svagheder;

7. bemærker, at Europa-Parlamentet i sin beslutning om Regionsudvalget [5] var stærk kritisk over for institutionen; beklager den behandling, finansinspektøren ifølge OLAF's rapport har været udsat for;

8. noterer sig, at Regionsudvalgets formand den 17. februar 2004 sendte Budgetkontroludvalgets formand og ordfører en arbejdsplan for den administrative reform, som skal gennemføres i de kommende måneder; gør allerede nu opmærksom på, at gennemførelsen af foranstaltningerne vil blive kontrolleret i forbindelse med dechargeproceduren for 2003; minder om, at forbedringer bør gennemføres på en sådan måde, at de opnåede fremskridt kan måles;

9. takker EØSU og Regionsudvalget for beretningen om fremskridt i forbindelse med istandsættelsen af Belliard-Bygningen af 26. juni 2003 [6]; henviser til, at Belliard-Bygningen ifølge denne beretning overdrages den 31. maj 2004; anmoder om oplysning om, hvorfor finansinspektøren ikke har forelagt en revisionsberetning for 2002; spørger, om der på ny har været uregelmæssigheder i 2002;

10. kritiserer Regionsudvalget for ikke at have udskiftet finansinspektørens personale eller givet ham de nødvendige oplysninger til at kunne udarbejde en revisionsberetning for 2002;

11. noterer sig med tilfredshed, at Regionsudvalget vil overtage standardafgørelsen om betingelser og nærmere vilkår for de interne undersøgelser i forbindelse med bekæmpelse af svig, bestikkelse og alle andre ulovlige aktiviteter til skade for Fællesskabernes interesser;

12. anmoder Regionsudvalget om at træffe de nødvendige foranstaltninger med henblik på at sikre den interne revisors fuldstændige uafhængighed;

13. glæder sig i den forbindelse over Præsidiets afgørelse af 10. februar 2004 om at bringe bestemmelserne om "whistleblowing" i overensstemmelse med de nuværende regler i Kommissionen, som giver tjenestemænd mulighed for at henvende sig til en instans uden for deres institution, for at sikre, at de forbliver anonyme;

14. bemærker, at bestemmelserne om "whistleblowing" kun er rigtigt effektive, hvis de ansatte er opmærksomme på dem; opfordrer Regionsudvalget til at sikre, at disse oplysninger gøres frit tilgængelige for personalet;

15. minder om, at Regionsudvalgets Præsidium den 18. november 2003 opfordrede den fungerende generalsekretær til at afklare, om der skulle indledes en disciplinærsag mod ansatte; kritiserer, at denne administrative undersøgelse først skal afsluttes i april, men at administrationen alligevel allerede har konstateret, at den interne revisor på ingen måde er blevet intimideret og chikaneret;

16. minder om, at Parlamentet i punkt 22 i sin ovennævnte beslutning af 29. januar 2004 understregede, at Regionsudvalgets formand skal sikre, at den interne revisors person og stilling nyder fuld respekt i hele institutionen, og at hans rådgivning tages seriøst;

17. tager til efterretning, at Regionsudvalget i 2003 indførte en ny personalepolitik; agter at vende tilbage til dette i dechargebetænkningen for regnskabsåret 2003;

18. konstaterer, at Regionsudvalget i 2002 har brugt ca. 100000 EUR til studier; spørger, hvordan emnerne blev udvalgt, og hvad studierne blev brugt til; spørger, om studiernes nytteværdi er blevet evalueret.

[1] EUT C 286 af 28.11.2003, s. 1.

[2] EFT L 356 af 31.12.1977, s. 1.

[3] EFT L 248 af 16.9.2002, s. 1.

[4] EUT L 57 af 25.2.2004, s. 8.

[5] Vedtagne tekster af 29.1.2004, P5_TA(2004) 0048.

[6] Notat til Budgetkontroludvalget, situationsberetning om Belliard-Bygningen af 26.6.2003.

--------------------------------------------------